## Odluka Hrvatske agencije za poštu i elektroničke komunikacije, klasa: 344-01/10-01/527 od 28. prosinca 2010.

### NN 4/2011 (10.1.2011.), Odluka Hrvatske agencije za poštu i elektroničke komunikacije, klasa: 344-01/10-01/527 od 28. prosinca 2010.

HRVATSKA AGENCIJA ZA POŠTU I ELEKTRONIČKE KOMUNIKACIJE

78

Hrvatska agencija za poštu i elektroničke komunikacije, na temelju članka 12. st. 1. t. 26. u vezi s člankom 45. st. 1. Zakona o elektroničkim komunikacijama (»Narodne novine« broj 73/08) u pos-
tupku pokrenutom po službenoj dužnosti radi određivanja iznosa mjesečnih troškova odlaznih poziva za pretplatnike javnih komunikacijskih usluga, 28. prosinca 2010. godine donijela je

ODLUKU

I. Utvrđuju se novčani iznosi mjesečne potrošnje kao unaprijed određeni i odabrani iznos potrošnje odlaznih poziva za pretplatnike javnih komunikacijskih usluga (dalje: limiti mjesečne potrošnje) na način da najmanji mogući limit mjesečne potrošnje iznosi 50,00 kn, a svaki sljedeći za po 50,00 kn više.

II. Za tarifne modele operatora javnih komunikacijskih usluga u kojima je predviđena minimalna mjesečna potrošnja pretplatnika odnosno mjesečna naknada, iznosi limita mjesečne potrošnje iz točke I. ove odluke primjenjuju se nakon potrošenog ugovorenog iznosa minimalne mjesečne potrošnje odnosno mjesečne naknade.

III. Odabrani iznos limita mjesečne potrošnje iznimno se može prekoračiti u slučaju poziva ostvarenih putem usluge međunarodnog roaminga kao i u slučaju dok poziv traje, tj. dok se završeni poziv ne generira na CDR zapisu, o čemu pretplatnici moraju biti obaviješteni pisanim putem.

IV. Limit mjesečne potrošnje kod usluge predodabira operatora određuje se na način da svaki operator ima svoj limit mjesečne potrošnje koji je određen od strane pretplatnika.

V. Pretplatnik tijekom jednog obračunskog razdoblja ne može nakon postavljenog zahtjeva za limitom mjesečne potrošnje zatražiti novi limit mjesečne potrošnje koji bi bio niži od prethodnog traženog.

VI. Operatori samostalno određuju način tehničke implementacije ove odluke u skladu s limitima iznosa mjesečne potrošnje koji su propisani ovom odlukom.

VII. Ova odluka stupa na snagu 60 dana od objave u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: HAKOM) je 11. svibnja 2010. g. zatražila očitovanje operatora javnih komunikacijskih usluga o načinu na koji omogućavaju svojim pretplatnicima ograničavanje mjesečnih troškova vezano uz obvezu iz članka 45. st. 1. Zakona o elektroničkim komunikacijama (dalje u tekstu: ZEK).

Naime, člankom45. st.1. ZEK-apropisana je obveza operatora javnih komunikacijskih usluga da bez odgode omoguće pretplatnicima, na njihov zahtjev i bez naknade, zabranu odlaznih poziva nakon što mjesečni troškovi tih poziva prijeđu određeni, unaprijed odabrani iznos.

Iz zaprimljenih očitovanja operatora utvrđeno je neujednačeno postupanje operatora vezano uz ispunjavanje obveze iz članka 45. st. 1. ZEK-a. Naime, ovisno o poslovnim odlukama operatora, primjenjuju se sljedeći načini ograničavanja mjesečnih troškova pretplatnika:

– operator ima namjeru omogućiti ograničavanje troškova, ali dosad nije zaprimio takav zahtjev od svojih pretplatnika

– operator nudi mogućnost ograničavanja troškova samo kroz određeni tarifni paket

– operator planira nadogradnju sustava kako bi ubuduće mogao ispuniti propisanu obvezu

– operator ne nudi ovu mogućnost svojim pretplatnicima.

Slijedom navedenog, HAKOM je sukladno ovlasti iz članka 45. st. 1. ZEK-a pokrenuo postupak donošenja odluke o određivanju limita mjesečne potrošnje.

HAKOM je o prijedlogu odluke proveo postupak javne rasprave sukladno članku 22. ZEK-a. Javna rasprava trajala je od 16. rujna 2010. g. do 18. listopada 2010. g. i u tijeku javne rasprave pristigli su komentari operatora Hrvatski Telekom d.d., VIPnet d.o.o., OT-Optima Telekom d.d., TELE2 d.o.o., H1 Telekom d.d., Iskon Internet d.d. te pretplatnika Igora.

Nakon detaljne analize pristiglih komentara, HAKOM je utvrdio da pojedini komentari nemaju utjecaj na drugačije rješavanje predmeta iz razloga koji su pobliže navedeni u Dodatku ove odluke i čine njegov sastavni dio.

Nadalje, HAKOM je usvojio pojedine komentare te je ocjenjujući sve činjenice iznesene u ovom postupku utvrdio sljedeće.

Uzevši u obzir okolnost postojanja različitih navika korisnika prilikom korištenja javno dostupnih telefonskih usluga, HAKOM je utvrdio limite potrošnje na način da najmanji mogući limit iznosi 50,00 kn, a svaki sljedeći za po 50,00 kn više (što znači 100, 150, 200 itd.), s time da iznos uključuje PDV. Na ovaj način pretplatnici imaju mogućnost prilagoditi korištenje ove usluge svojim potrošačkim navikama te je odlučio kao u točki I. izreke.

HAKOM je usvojio komentar vezano uz obračun poziva ostvarenih putem usluge međunarodnog roaminga te je dopustio iznimku od određenog limita, odnosno prekoračenje postavljenog limita u slučaju poziva ostvarenih u međunarodnom roamingu. Nadalje, HAKOM je prihvatio komentar vezano uz određivanje iznimke prekoračenja limita potrošnje za pozive koji traju, tj. dok isti poziv ne završi, odnosno dok se ne generira na CDR zapisu. Slijedom navedenog, odlučeno je kao u točki III. izreke.

HAKOM je usvojio komentar vezano uznačin određivanja limita mjesečne potrošnje kod operatora koji pružaju govornu uslugu putem »CPS« usluge, odnosno usluge predodabranog operatora. U navedenom slučaju pretplatnik plaća pristupnom operatoru pretplatu, a predodabranom operatoru cijenu ostvarenog prometa. Slijedom navedenog, točkom IV. izreke propisano je da se limit mjesečne potrošnje kod »CPS« usluge određuje na način da svaki operator ima svoj limit mjesečne potrošnje koji je određen od strane pretplatnika.

S obzirom na to da je obračunsko razdoblje jedan mjesec, a članak 45. st. 1. govori o »mjesečnim troškovima poziva« HAKOM smatra osnovanim odrediti da pretplatnik tijekom jednog obračunskog razdoblja ne može nakon postavljenog zahtjeva za limitom mjesečne potrošnje zatražiti novi limit mjesečne potrošnje koji bi bio niži od prethodno traženog. Navedenim ograničenjem onemogućujese pretplatnicima zlouporaba prava o načinu određivanja limita mjesečne potrošnje, a ujedno se navedenim ograničenjem štite i sami operatori. HAKOM je uzimajući u obzir navedeno odlučio kao u točki V. izreke ove odluke.

Prilikom implementacije obveze, operator mora voditi računa da se pretplatnika na odgovarajući način obavijesti o pravima koja proizlaze iz ove odluke. Drugim riječima, o aktivaciji usluge postavljanja limita, operator mora obavijestiti korisnika pisanim putem, bilo putem zahtjeva za zasnivanje pretplatničkog odnosa ili u naknadnoj potvrdi, a sve u skladu s načelom davanja jasnih obavijesti u pogledu transparentnosti uvjeta korištenja javno dostupnih elektroničkih komunikacijskih usluga iz čl. 5. st. 4. točka 4. ZEK-a.

Odluka o limitima potrošnje odnosi se samo na iznose limita, a ne i na načine tehničke implementacije ove odluke od strane operatora, slijedom čega je odlučeno kao u točki VI. izreke.

U dodatku ove odluke, koja čini njezin sastavni dio daju se odgovori na pristigle komentare, uključujući i obrazloženja razloga zbog kojih pojedini komentari nisu prihvaćeni. Navedeni dodatak objavljen je u cijelosti na internetskoj stranici HAKOM-a.

Slijedom svega navedenog, a sukladno članku 12. st. 1. t. 26. i članku 45. st. 1. ZEK-a, odlučeno je kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana objave u »Narodnim novinama«.

Klasa: 344-01/10-01/527

Urbroj: 376-05-10-10

Zagreb, 28. prosinca 2010.

Ravnatelj
dr. sc. Dražen Lučić, v. r.

Odluka, NN 4/2011-78